<classify> WAVUVI na wasindikaji wa dagaa katika Ziwa Victoria wa Mikoa ya Kanda ya Ziwa wametakiwa kuacha kuanika dagaa kwenye mchanga mara baada ya kuwavua, bali watumie chanja kwa ajili ya kuepusha uchafuzi wa dagaa ambao husababisha walaji kupata magonjwa ya matumbo.Ushauri huo ulitolewa juzi na Mtafiti, Zebedayo Baniga wa kutoka Chuo Kikuu cha Sokoine cha Kilimo SUA aliyekuwa anafanya utafiti kungalia uchafuzi wa vimelea hatarishi katika zao la samaki aina ya dagaa wa Ziwa Victoria chini ya Mradi wa Ubunifu wa Teknolojia mbalimbali na Masoko ya Uvuvi kwa Ziwa Victoria IMLAF. Alisema katika utafiti wake ambao ameufanya kwenye Ziwa Victoria upande wa mkoa wa Mwanza amebaini kuwa, dagaa wanapovuliwa wakiwa wabichi kama wamehifadhiwa vizuri wanakuwa salama na hawana vimelea vyovyote hatarishi. Hata hivyo alisema suala la uchafuzi linaanza wakati wa hatua ya uchakataji na kuanika ili kupata dagaa wakavu.Baniga alisema kuwa katika utafuti wake aliangalia vimelea hatarishi vinavyosababisha magonjwa ya tumbo kwa binadamu yanayojulikana kwa kitaalamu Salmonella na E. coli ambavyo vinatokana na taka mwili kwa maana ya vinyesi vya wanyama au binadamu. Mtafiti huyo alisema vimelea hivi vinasababisha uchafuzi wa dagaa wakati wa uanikaji wa dagaa hao kwenye mchanga na kusababisha walioanikwa chini kuwa si salama kwa mlaji. Baniga pia alisema dagaa walioanikwa kwenye chanja wamebainika kutokuwa na vimelea hatarishi na kuwa salama kwa mlaji. Tuliwauliza wachakataji wa dagaa kama wao wanakula dagaa gani na wakasema hawali dagaa wanaoanikwa kwenye mchanga kwa kuwa wanasababisha ugonjwa wa kidole tumbo kwa sababu wana mchanga na hii ilionesha wazi kuwa wao wanatambua madhara haya, alisema Mtafiti huyo. Hata hivyo , mtafiti huyo alisema dagaa walioanikwa kwenye mchanga hawana ubora mzuri ukilinganishwa na dagaa wanaoanikwa kwenye chanja na hivyo kuwataka wavuvi na wachakataji wa dagaa kutumia mbinu bora za ukaushaji ili kupata dagaa wenye ubora na salama kwa mlaji. Pamoja na hayo alisema kuwa wachakataji wanaoanika kwenye mchanga kwenye mialo yao pia wanapata hasara nyakati za mvua maana dagaa husombwa na maji na kurudishwa ziwani na kuwa hali hiyo inachangia kwenye uchafuzi wa mazingira ya mialo na kusababisha kuzaliana kwa vimelea vya magonjwa kwa wingi. Katibu Mkuu Wizara ya Mifugo na Uvuvi anayeshughulikia Sekta ya Uvuvi Dk Rashid Tamatama baada ya kupokea taarifa ya matokeo ya utafiti huo alisema licha ya wizara kuwa na taasisi za uvuvi , lakini pia inatumia matokeo ya utafiti unaofanywa na taasisi za elimu ya juu ikiwemo SUA. Alisema lengo la wizara ni kusaidia kuboresha sekta hiyo na matokeo ya utafiti huo yatawezesha wizara kujipanga kukabiliana na changamoto zilizopo  <topic>: KITAIFA 